paragraph_text: Oko 930. godine, protiv Petra se pobunio njegov mlađi brat Ivan, koji je pobijeđen te je poslan u progonstvo. Ubrzo nakon tih događaja, Petrov stariji polubrat, Mihael Bugarski, pobjegao je iz svog samostana te je također digao pobunu protiv Petra, ali je uskoro umro. Najmlađi Petrov brat, Benjamin (također zvan Bojan), bio je optužen da je čarobnjak, no nije predstavljao nikakvu stvarnu opasnost. Oko 933., srpski knez Časlav Klonimirović je uz prešutnu bizantsku pomoć uspio osloboditi Srbiju od bugarske vlasti. Tijekom Petrove vladavine, Bugarskom se počelo širiti bogumilstvo te je Petar zatražio savjet carigradskog patrijarha Teofilakta.